Tart Kyrgios vir pasgetroude Nadal? | Netwerk24
25 Oktober 2019 05:34
Nick Kyrgios het ’n video op Instagram gedeel wat sy vete met Rafael Nadal selfs verder kan aanblaas.
Nick Kyrgios (regs) en Rafael Nadal tydens hul wedstryd by Wimbledon in Julie. Foto: Getty Images
Die Aussie het op bedenklike wyse slegs ’n dag nadat Nadal en sy meisie van 14 jaar, Xisca Perelló, op die Spaanse eiland Mallorca getroud is, ’n nare voorval by vanjaar se Wimbledon herroep.
Kyrgios het die beeldmateriaal gedeel van ’n voorhandhou wat hy met opset na Nadal gemik het in hul venynige kragmeting in die tweede ronde by die All England Club in Julie. Hy het boonop die woord “bui” en ’n emotikon van ’n apie wat sy hande oor sy oë vou, saam met die video geplaas.
Nadal het geseëvier in dié wedstryd waar Kyrgios gestraf is vir onsportiewe gedrag, terwyl die Aussie ná die kragmeting geweier het om jammer te sê.
“Ek het vir hom gemik. Ja, ek wou hom vierkantig op die bors tref,” het Kyrgios destyds gesê.
“Hoekom sou ek jammer sê? Ek bedoel, die ou het al hoeveel Grand Slam-titels gewen, hoeveel geld is in sy bankrekening?
“Ek dink hy kan ’n hou op die borskas vat, ou. Ek gaan glad nie vir hom om verskoning vra nie.”
Rafael Nadal (33) en sy meisie van 14 jaar, Xisca Perelló (31), is die naweek op die Spaanse eiland Mallorca getroud. Foto: Getty Images
Nadal het gesê hy was nie bekommerd vir sy veiligheid nie toe die bal teen ’n hoë spoed in sy rigting trek, maar was bang vir omstanders indien die bal van koers verander het.
Hy het volgehou al wat Kyrgios skort om ’n kampioen te word is respek vir die sport.
“Hy het ’n klompie goeie bestanddele. Maar, natuurlik, daar is altyd die belangrike een, en dit is liefde, geesdrif vir hierdie spel.
“Dit is moeilik om te presteer as jy nie werklik lief is vir hierdie sport nie.”
* Kyrgios het ook Donderdag uitgevaar teen die Noorweegse tennisspeler Casper Ruud.
Die vurige Aussie het gereageer op uitlatings wat Ruud gemaak het in onderhoud met die Sweedse tenniswebblad Tennisportalen oor hul wedstryd in Rome in Mei. Kyrgios is in die kragmeting gediskwalifiseer nadat hy ’n stoel op die baan gegooi het.
Ruud het onder andere gesê Kyrgios is “totaal en al mal” en dat hy hom soos ’n “swaap” op die baan gedra.
“Luister @CasperRuud98, volgende keer as jy iets te sê het, sal ek waardeer as jy dit vir my aangesig tot aangesig sê, ek is seker jy sal daarna nie meer so grootmond wees nie,” sê Kyrgios op Twitter.
“Tot dan sal ek verkies om te kyk hoe verf droog word eerder as om jou op die tennisbaan dop te hou, vervelig soos niks.
“Maar weer eens, ek verstaan hoekom jy my naam in jou mond moet hou, want mense weet nie eens jy speel tennis nie . . . sterkte vir Milan, kampioen.”
But again, I also understand why you have to keep my name in your mouth, because people dont even realise that you play tennis ?? goodluck in Milan champ x
Meer oor: Casper Ruud | Tennis | Nick Kyrgios | Rafael Nadal
Kyrgios moet nou in sy spore trap